מרכז סוזן דלל

מרכז סוזן דלל למחול ולתיאטרון הוא מרכז תרבות ישראלי השוכן במתחם אשר נמצא בשכונת נווה צדק שבתל אביב-יפו. המרכז הוכרז כזוכה פרס ישראל בתחום אומנות המחול לשנת ה'תש"ע 2010. מנכ"לית מרכז סוזן דלל הנוכחית היא ענת פישר לבנטון. היסטוריה מרכז סוזן דלל בתל אביב הוקם ב-1989 במימון משפחת דלל הלונדונית, בעקבות יוזמתו של זאב סוקולובסקי נציג קרן משפחת דלל שביקשו להנציח את זכר בתם, סוזן, בתם של ג'ק דלל, איש עסקים יהודי-בריטי ואשתו הראשונה, זהבה הלמר, דיילת אוויר ישראלית. סוזן דלל התגוררה זמן מה בישראל וניסתה לפתח קריירת ריקוד. נפטרה בשנת 1981, בגיל 25, ממנת יתר של הרואין. מממנים נוספים של המרכז הם עיריית תל אביב-יפו ומשרד התרבות. המרכז הוקם בשכונת נווה צדק כחלק מרצונם של מייסדיו לשמור על קשר עם המורשת התרבותית של תל אביב. המתחם המאכלס את המרכז כולל את מבנה בית הספר לבנים של חברת "כל ישראל חברים (אליאנס)", ולמולו מבנה בית הספר לבנות של תנועת "חובבי ציון" (מוכר גם בשם "בית הספר יחיאלי"). בתי הספר נבנו על ידי יוסף אליהו שלוש בברכת ועד העיר יפו בשנת 1908. ומקום מושבה הראשון של המדרשה למורות וגננות ע"ש לוינסקי. מבית הספר "אליאנס" יצאו לוחמי האצ"ל להתקפת האצ"ל על יפו באפריל 1948. בית הספר לבנות היה מקום אימון של ההגנה והיה בו סליק. עיריית תל אביב הציבה לוחיות זיכרון בשני הבתים. הבניין הראשי שופץ לראשונה בתחילת שנות ה-80 והחלה להתקיים בו פעילות תרבותית-אומנותית מגוונת, במסגרת מה שנקרא אז "המרכז התיאטרוני בנווה צדק". פעילות זו התקיימה בסיוע משפחת ירושלמי, הממשיכה בתמיכתה במקום גם בעשור השני של המאה ה-21, לאחר ששינה את צורת פעילותו, עם הקמת מרכז סוזן דלל. אדריכלות מבנים וכלל המתחם: אלישע ורונית רובין אדריכלים הם מתכנני מרכז סוזן דלל למחול ולתיאטרון בשכונת נוה צדק. אלישע רובין הכין את תוכנית הבינוי שכוללת: 4 מבנים עם אולמות למחול ולתיאטרון, ככר מרכזית ורחבה עם באר עתיקה שהתגלתה בזמן הבניה. רונית רובין תכננה את אדריכלות הפנים בכל המבנים. המתחם תוכנן כמרכז אורבני עם ציר מקשר בין שכונת פלורנטין לבין הים. האדריכלות במרכז סוזן דלל משמרת את האווירה והאותנטיות של נוה צדק. המרכז תוכנן עבור פסטיבלים עם מופעי מחול בכל האולמות והרחבות במקביל. אדריכלות נוף: המבנים מקיפים רחבה המשמשת למופעי חוצות תחת כיפת השמיים. אדריכל הנוף שלמה אהרונסון שילב במקום הדרים וסביבם תעלות מים. אלו נועדו להזכיר למבקר את הפרדסים הרחבים באזור, אשר נעקרו עם בנייתם של מבני נווה צדק, ואת שיטת ההשקיה שהייתה נהוגה אז. על העיצוב זכה אהרונסון בפרס רכטר. מנכ"ל המרכז מיום שנוסד ועד שנת 2020 היה יאיר ורדי. המרכז משמש בית לשלוש להקות מחול מודרני מקצועיות, להקת המחול בת-שבע ואנסמבל בת-שבע, להקת המחול ענבל וכן להקת המחול ענבל פינטו ואבשלום פולק. מלבד זה, מתקיימים במקום הפסטיבלים "דאנסאירופה", "מחולאחר", "מחולוהט", "הרמת מסך - חשיפה בינלאומית", "גוונים במחול", פסטיבל פלמנקו וכן תחרות לבלט קלאסי על שם מיה ארבטובה. בנוסף, המקום משמש ביתו של תיאטרון אורנה פורת לילדים ולנוער. בין השנים 1992–1995 שימש המקום בתור אולם הבית של התזמורת הסימפונית תל אביב. בשנת 2020 מונתה לתפקיד מנכ"לית המרכז ענת פישר לבנטון. עם מינוייה חלו שינויים במבנה הניהולי. לצד המנכ"לית מונתה לראשונה מנהלת אומנותית נעמי פרלוב. גלריה קישורים חיצוניים אתר האינטרנט הרשמי של מרכז סוזן דלל מרכז סוזן דלל, באתר פרס ישראל מרכז סוזן דלל למחול ולתיאטרון, דף שער בספרייה הלאומית ארכיון מרכז סוזן דלל, בספרייה הלאומית מידע על מרכז סוזן דלל בקטלוג הספרייה הלאומית שיר חכם, האם מרכז סוזן דלל מאבד את מעמדו במרכז המחול הישראלי?, באתר הארץ, 4 באפריל 2014 מרב יודילוביץ', פרס ישראל במחול למרכז סוזן דלל, באתר ynet, 23 בפברואר 2010 מרב יודילוביץ', לא אימפריאליסט. מנהיג, באתר ynet, 14 במרץ 2009 חלום של שנים הולך ומתממש: יאיר ורדי והאדריכל אלישע רובין על התוספת והשיפוץ במרכז סוזן דלל נעמה ריבה, בניין מרכז סוזן דלל בתל אביב ישופץ ויתוסף לו סטודיו למחול, באתר הארץ, 15 באוגוסט 2016 הערות שוליים